ארנונה אקסלרוד

ארנונה אקסלרוד (2 באוגוסט 1935 - 26 בפברואר 2019) הייתה אדריכלית ישראלית שפעלה בעיקר בתנועה הקיבוצית בשנות ה-60 וה-70.

==ביוגרפיה==
אקסלרוד (לבית זריצקי) נולדה בשנת 1935 בקיבוץ רמת הכובש ובגיל צעיר נדדה עם משפחתה בעקבות עבודתו של אביה בצלאל זריצקי שהיה מהנדס חשמל. המשפחה, שכללה בנוסף את אמה רחל זריצקי (לבית פולונסקי) ואחיה אריה זריצקי, התמקמה בתל אביב ובה גרה ארנונה עד לפטירתה. את הכשרתה כאדריכלית קיבלה בטכניון בחיפה, שם למדה במחזור עם האדריכלים אריה פרייברגר וישראל גודוביץ. ב-1958 סיימה את לימודיה ועבדה במשרד שהוקם לצורך תכנון בניין הספרייה הלאומית בגבעת רם. עם סיום העבודה הצטרפה למשרדו של האדריכל שמעון פובזנר, שהיה בין מתכנני הספרייה הלאומית ובמשרדו עבדה שמונה שנים. לאחר מכן, הצטרפה למחלקת התכנון של תנועת הקיבוץ המאוחד, מחלקה שהייתה ממוקמת בבית הקיבוץ המאוחד בתל אביב. בסוף שנות ה-60 התאחדה המחלקה עם המחלקה הטכנית של איחוד הקבוצות והקיבוצים. במחלקה עבדה לצד אדריכלים כמו חנן הברון, נעמי יודקובסקי, ויטוריו קורינלדי ורחל ניסים.

במשך קרוב לחצי יובל שנים תכננה מבנים רבים בתנועה הקיבוצית, ובמיוחד חדרי אוכל שהיוו את מרכז הקיבוץ. אקסלרוד תכננה בקיבוצים בכל רחבי הארץ - החל מכפר גלעדי שבאצבע הגליל, דרך ההתנחלות קליה שבצפון ים המלח ועד לגרופית שבערבה ואור הנר שבעוטף עזה. 

השנים שבהן עבדה אקסלרוד במחלקה לתכנון היו שנות השגשוג של התנועה הקיבוצית, אך עם המשבר החברתי והכלכלי הגדול שהתרחש בשנות ה-80 נסגרה המחלקה לתכנון ובתום אותו עשור פוטרו עובדיה ובכלל זה אקסלרוד. מאותה עת עבדה באופן עצמאי והמשיכה לתכנן כמה שנים נוספות עד לפרישתה.

אקסלרוד הייתה נשואה למהנדס אביבי אקסלרוד ששיתף עימה פעולה בכמה מעבודותיה. בתה היא האדריכלית אירית אקסלרוד הפועלת במקביל בישראל ובארצות הברית.

אקסלרוד נפטרה ב-26 בפברואר 2019. ב-2022 פורסם הספר "סעודה אחרונה בקיבוץ - האדריכלות הברוטליסטית של ארנונה אקסלרוד" (הוצאת אסיה) מאת צבי אלחייני ומיכאל יעקובסון המסכם מחקר מקיף שעסק בדרכה המקצועית של אקסלרוד ומתמקד בעבודותיה בקיבוצים ובמיוחד בחדרי האוכל שתכננה לאורך השנים.

==פרויקטים נבחרים==
*אורחן דברת (1971, נהרס)
*חדר אוכל קיבוץ גשר (הרחבה) (1974)
*חדר אוכל קיבוץ גלעד (1978)
*חדר אוכל קיבוץ ניר עם (1979)
*חדר אוכל קיבוץ מבוא חמה (1980)
*חדר אוכל קיבוץ גרופית (1980)
*חדר אוכל קיבוץ אייל (הרחבה) (1982)
*חדר אוכל קיבוץ אור הנר (הרחבה) (1985)
*חדר אוכל קיבוץ כפר גלעדי (1985)
*חדר אוכל, מועדון, בית ספר יסודי אזורי "מגילות" ומבני מגורים קיבוץ קלי"ה
*מועדון ומבני מגורים קיבוץ מצפה שלם

==גלריית תמונות==
<gallery>
MAVO-HAMA.jpg|חדר האוכל בקיבוץ מבוא חמה
MAVO-HAMA01.jpg|חדר האוכל בקיבוץ מבוא חמה
grufit2014.JPG|חזית בניין חדר האוכל בגרופית
PikiWiki Israel 15766 Dining room in Kibbutz Or Haner Israel.JPG|חדר האוכל בקיבוץ אור הנר
Galed03.JPG|קיבוץ גלעד, 1978
Galedarnona19.JPG|בתי מגורים דו-קומתיים בקיבוץ גלעד
kalya19.JPG|חדר אוכל בקיבוץ קליה
Gesherdh01.JPG|חדר אוכל בקיבוץ גשר
gevaah.JPG|אתר הנצחה בקבוצת גבע, 1974
geva20-01.JPG|חדר זיכרון בקבוצת גבע
</gallery>

==קישורים חיצוניים==
*מיכאל יעקובסון: [https://xnet.ynet.co.il/articles/0,7340,L-5471364,00.html מתל אביב באהבה: ארנונה אקסלרוד השאירה בקיבוצים חותם אישי ונשי], 28 בפברואר 2019, xnet
* מיכאל יעקובסון: [http://michaelarch.wordpress.com/2014/09/09/סיבוב-בחדרי-האוכל-בשלושה-קיבוצים-בצפו/ סקירה אדריכלית על בניין חדר האוכל בקיבוץ כפר גלעדי בתכנון ארנונה אקסלרוד], באתר 'חלון אחורי', 9.9.2014
* מיכאל יעקובסון: [https://michaelarch.wordpress.com/2014/09/19/סיבוב-בשני-חדרי-אוכל-תאומים-גרופית-בער/ סקירה אדריכלית על בנייני חדרי האוכל בקיבוצים גרופית ומבוא חמה בתכנון ארנונה אקסלרוד], באתר 'חלון אחורי', 19.9.14
* מיכאל יעקובסון: [https://michaelarch.wordpress.com/2016/09/07/סיבוב-בשני-חדרי-אוכל-בקיבוצים-אור-הנר-ו/ סקירה אדריכלית על חדר האוכל בקיבוץ אור הנר בתכנון ארנונה אקסלרוד], באתר 'חלון אחורי', 7 בספטמבר 2016
* מיכאל יעקובסון: [https://michaelarch.wordpress.com/2018/11/30/סיבוב-בחדר-האוכל-של-קיבוץ-גלעד/ סיבוב בחדר האוכל בקיבוץ גלעד], באתר 'חלון אחורי', 30 בנובמבר 2018
* מיכאל יעקובסון: [https://michaelarch.wordpress.com/2018/12/19/סיבוב-בחדר-האוכל-בקיבוץ-דברת/ סקירה אדריכלית על קיבוץ דברת והפונדק בתכנון אקסלרוד], באתר 'חלון אחורי', 19 בדצמבר 2018
*מיכאל יעקובסון: [https://xnet.ynet.co.il/articles/0,7340,L-5471364,00.html מתל אביב באהבה: ארנונה אקסלרוד השאירה בקיבוצים חותם אישי ונשי], 28 בפברואר 2019, xnet
*מיכאל יעקובסון: [https://michaelarch.wordpress.com/2019/12/11/%d7%a1%d7%99%d7%91%d7%95%d7%91-%d7%91%d7%97%d7%93%d7%a8-%d7%94%d7%90%d7%95%d7%9b%d7%9c-%d7%91%d7%a7%d7%99%d7%91%d7%95%d7%a5-%d7%92%d7%a9%d7%a8/ סיבוב בחדר האוכל בקיבוץ גשר], באתר 'חלון אחורי', 11 בדצמבר 2019
*שני רחל פומס: [https://www.ynet.co.il/architecture/article/rydckoz9o מהגולן עד לערבה: האדריכלית התל אביבית שהשאירה חותם נשי בקיבוצי ישראל], וינט, 3.1.2023

קטגוריה:אדריכליות ישראליות
קטגוריה:אדריכלים ישראלים
קטגוריה:תל אביב-יפו: אישים
קטגוריה:אישים הקבורים בבית הקברות קריית שאול
קטגוריה:בוגרות הטכניון - מכון טכנולוגי לישראל: אדריכלות
קטגוריה:בוגרי הטכניון - מכון טכנולוגי לישראל: אדריכלות
קטגוריה:ישראליות שנולדו ב-1935
קטגוריה:ישראלים שנולדו ב-1935
קטגוריה:ישראליות שנפטרו ב-2019
קטגוריה:ישראלים שנפטרו ב-2019